MINTมั่นใจปีนี้แจ่มโชว์‘กำไร’สถิติสูงสุด
MINT ประเมินปีนี้กำไร สร้างสถิติสูงสุดใหม่
20 ส.ค. 2554

MINT ประเมินปีนี้กำไร สร้างสถิติสูงสุดใหม่ 
นางปรารถนา มงคลกุล ประธานเจ้าหน้าที่ฝ่ายการเงิน บริษัท ไมเนอร์ อินเตอร์เนชั่นแนล (MINT) เปิดเผยว่า ผลจากไตรมาส 2 ที่ผ่านมา บริษัทมีกำไรสูงถึง 279 ล้านบาท พุ่งขึ้นจากช่วงเดียวกันของปีก่อน 254% จากการรับรู้รายได้ที่พักอาศัยและธุรกิจอาหาร รวมถึงศูนย์การค้าและโรงแรมที่ดีขึ้นต่อเนื่องเทียบฐานที่ต่ำปีก่อน ทำให้คาดว่าปีนี้บริษัทจะสร้างสถิติสูงสุดนับตั้งแต่ก่อตั้งบริษัทมา โดยสถิติสูงสุดที่เคยทำได้ปี 2551 คือมีกำไรสุทธิ 1,900 ล้านบาท
นอกจากนั้น ยังคาดว่าวงจรการเติบโตของกำไรยังสูงต่อเนื่องในไตรมาส 3 เทียบช่วงเดียวกันของปีก่อน จากนั้นในไตรมาส 4 การเติบโตของกำไรจึงจะกลับไปใกล้เคียงไตรมาสแรกปีนี้ที่กำไรเติบโต 37% จากช่วงเดียวกันของปีก่อน
สำหรับครึ่งหลังปีนี้บริษัทจะรับรู้กำไรจากการบันทึกกำไรของ OAKS ผู้ประกอบการอสังหาริมทรัพย์ในออสเตรเลียเข้ามาไตรมาสละกว่า 1,000 ล้านบาท ในอัตรากำไร 10%
ขณะที่รายได้สำคัญจากธุรกิจปกติจะมาจากการขายคอนโด มิเนียม เซนต์รีจิส ที่ทั้งปีคาดว่าจะขายได้ 25 ยูนิต มูลค่า 2,100 ล้านบาท จากครึ่งปีแรกขายไปแล้ว 11 ยูนิต และเหลือ 28 ยูนิต มูลค่า 2,400 ล้านบาท ที่จะเปิดขายในปี 2555-2556 นอกจากนี้มีสมุย เรสซิเดนซ์ อีก 7 ยูนิต มูลค่ากว่า 1,000 ล้านบาท รอขายเมื่อเศรษฐกิจฟื้น
ด้านธุรกิจโรงแรมฟื้นตัวจากปี 2553 ที่มีอัตราเข้าพัก 41% เป็น 52% และคาดว่าปีนี้เฉลี่ยอยู่ที่ 60% ปีหน้า 67-68%